# Tagalogin kieli

| Tagalog |
| --- |
|  Tagalogin puhuma-alue Filippiineillä |
| Oma nimi | tagalog |
| Tiedot |
| Alue |  Filippiinit (Keski- ja Etelä-Luzon)  Yhdysvallat |
| Virallinen kieli |  Filippiinit |
| Puhujia | 23,8 miljoonaa |
| Sija | 59. |
| Kirjaimisto | latinalainen kirjaimisto |
| Kielenhuolto | Komisyon sa Wikang Filipino |
| Kielitieteellinen luokitus |
| Kielikunta | austronesialaiset kielet |
| Kieliryhmä | malaijilais-polynesialaiset kielet keskifilippiiniläiset kielet |
| Kielikoodit |
| ISO 639-1 | tl |
| ISO 639-2 | tgl |
| ISO 639-3 | tgl |
|
Ohje
 |
| Infobox OK |

Puhuttua tagalogia
Tagaloginkielinen roskaamisen kieltävä kyltti Rizalin provinssissa.
**Tagalog** on yksi tärkeimmistä Filippiineillä puhutuista kielistä. Se kuuluu austronesialaisten kielten länsi-malaiji-polynesialaisten kielten haaraan, eli se on sukua muun muassa indonesian ja malaijin kielille. Tagalogin standardisoitu muoto filipino on yksi Filippiinien kahdesta virallisesta kielestä. Tagalogilla on hieman yli 23,8 miljoonaa puhujaa, mikä tekee siitä maailman 59. puhutuimman kielen. Sen tärkein puhuma-alue on Luzonin saari. Yli puolet filippiiniläisistä kuitenkin osaa sitä jossakin määrin. Vuoden 2020 väestönlaskennassa tagalog oli myös 1,76 miljoonalla puhujalla Yhdysvaltain neljänneksi puhutuin kieli siirtolaisuuden seurauksena.

Kieli on elinvoimainen, ja sen läheisiä sukulaiskieliä ovat muun muassa kasiguranin ja kamayo. Tagalogilla katsotaan olevan kahdeksan päämurretta.

## Historia

Sana *tagálog* tulee muodosta *tagá-ílog*, joka taas tulee etuliitteen *tagá-* 'jonkin paikan asukas' (vrt. suomen *-lainen*) ja sanan *ílog* 'joki' yhdistelmästä; sen alkuperäinen merkitys on 'joenvarren asukas'. Tagálogin historian tuntemusta rajoittaa se, että kielestä ei ole kirjoitettuja lähteitä ennen espanjalaisten saapumista 1500-luvulla. Kielitieteellisten metodien perusteella on kuitenkin arvioitu, että kieli ja sen lähisukulaiset ovat lähtöisin Mindanaon saariryhmän koillisosasta tai itäiseltä Visayasilta.

Ensimmäinen tagalogilla kirjoitettu kirja on *Doctrina Cristiana* (Kristillinen oppi) vuodelta 1593. Se kirjoitettiin espanjaksi ja kahdella tagalogin transkriptiolla: toinen Babayin-kirjaimistolla (ks. alla) ja toinen latinalaisilla kirjaimilla. Raamattu käännettiin ensimmäisen kerran kokonaisuudessaan tagalogiksi vuonna 1905.

Kielen historian aikana se on saanut vaikutteita varsinkin espanjasta, min-kiinasta (Fujianin kiina), englannista, malaijista ja Pohjois-Filippiineillä puhutuista sukulaiskielistään. Huomionarvoista on myös se, että tagalogiin on lainattu huomattava määrä sanoja nahuatlista, mikä selittyy Uuden-Espanjan, johon sekä Filippiinit että Meksiko, sisäisellä kaupankäynnillä.

## Äänteet

Tagalogissa on 21 foneemia: 16 konsonanttia ja viisi vokaalia. Tavurakenne on suhteellisen yksinkertainen. Jokaisessa tavussa on vähintään yksi konsonantti ja yksi vokaali.

### Vokaalit

|  | Etinen | Keskinen | Takainen |
| --- | --- | --- | --- |
| Suppea | i |  | u |
| Puolisuppea | e |  | o |
| Avoin |  | a |  |

Neljä tärkeää diftongia ovat [iw], [aj], [aw] ja [uy].

Lähde:

### Konsonantit

Alla on taulukko tagalogin konsonanteista. Äng-äänne (velaarinen nasaali) voi esiintyä kaikissa asemissa, myös sananalkuisena, toisin kuin useimmissa eurooppalaisissa kielissä mukaan lukien suomi.

|  | Labiaali | Dentaali | Palataali | Velaari | Glottaali |
| --- | --- | --- | --- | --- | --- |
| Klusiilit | p b | t d |  | k g | ʔ |
| Frikatiivit |  | s |  |  | h |
| Nasaalit | m | n |  | ŋ |  |
| Likvidat |  | l ~ r |  |  |  |
| Approksimantit | w |  | j |  |  |

Lähde:

### Paino

Sanapaino on tagalogissa foneeminen. Pääpaino esiintyy joko sanan viimeisellä tai toiseksi viimeisellä tavulla. Pää- ja sivupaino pidentää kyseisen tavun vokaalin, paitsi sanan viimeisellä tavulla.

### Fonologia

* /a/ suppenee hieman painottomassa asemassa ([ɐ])
* /i/ höllenee painottomassa tavussa ([ɪ] kuten englannin sanassa *b**i**t*)
* /u/ höllenee painottomassa tavussa ([ʊ] kuten englannin sanassa *b**oo**k*)
* /i/:n reaalistuma sanan lopussa saattaa vaihdella huomattavasti: [i ~ ɪ ~ ɛ]
* /ɛ/ saatetaan lausua kuten /i/ ja /o/ kuten /u/; kuten mainittu, nämä foneemit ovat vierasperäisiä, eivätkä siten täysin vakaita
* /aɪ/ saatetaan lausua sanan alussa tai keskellä [e ~ ɛ ~ ɪ]; /aʊ/ samassa asemassa [o ~ ɔ]
* /k/ lausutaan usein vokaalien välissä [x] (kuten saksan sanassa *Ba**ch)
* /r/ ja /d/ saattavat vaihdella vapaasti keskenään, jolloin ne ovat saman foneemin allofoneja.
* sananloppuinen glottaaliklusiili /ʔ/ saattaa jäädä pois, jos sana ei päätä lausetta

## Kirjoitus

### Babayin

Ennen kuin espanjalaisten siirtomaavallan myötä siirryttiin latinalaisiin aakkosiin, käytettiin suhteellisen laajasti babayin-abugidaa (kirjoitusjärjestelmää, jossa yksi merkki ilmaisee konsonanttia ja sen yhteydessä oleva vokaali ilmaistaan tarkemerkillä), joka kuuluu ns. brahmilaisiin kirjoitusjärjestelmiin, eli se polveutuu alkuaan devanagari-kirjoituksesta, jota alun perin käytettiin sanskritin kirjoittamiseen. Sen edeltäjät ovat ilmeisesti kulkeutuneet Filippiineille Jaavan ja Sulawesin kautta, sillä näillä saarilla on käytetty samankaltaisia järjestelmiä. Babayin ei ole enää käytössä.

### Latinalainen aakkosto

Nykyään tagalogia kirjoitetaan latinalaisin aakkosin. 1900-luvun alkupuolelle tagalogia kirjoitettiin monilla eri espanjan ortografiaan pohjautuvilla järjestelmillä. Kun tagalogista tuli kansallinen kieli vuonna 1937, kieliopintutkija Lope K. Santos esitti kahdenkymmenen kirjaimen aakkoston nimeltä *balarilà* (A B K D E G H I L M N Ng O P R S T U W Y).

Aakkostoa on sittemmin muokattu, ja uusimman, vuonna 1987 tehdyn uudistuksen seurauksena tagalogia kirjoitetaan seuraavilla 28 kirjaimella: A B C D E F G H I J K L M N Ñ Ng O P Q R S T U V W X Y Z.

#### Tarkemerkit

Tarkemerkkejä ei normaalissa kirjoituksessa merkitä. Niitä kuitenkin käytetään sana- ja oppikirjoissa tarkentamaan ääntämystä. Tarkemerkkejä on kolmenlaisia:

* Akuutti aksentti eli pahilís: ilmaisee, että kyseinen tavu on painollinen; jätetään pois toiseksi viimeiseltä tavulta, vaikka se olisi painollinen. Esimerkiksi *talagá* [tala'ga]
* Graavi aksentti eli paiwà: sijoitetaan vain viimeiselle tavulle. Ilmaisee, että sana loppuu glottaaliklusiiliin, ja paino on toiseksi viimeisellä tavulla. Esimerkiksi *mabutì* [ma'butiʔ]
* Sirkumfleksiaksentti eli pakupyâ: sijoitetaan vain viimeiselle tavulle. Ilmaisee, että sana loppuu glottaaliklusiiliin, ja paino on viimeisellä tavulla. Esimerkiksi *sampû* [sam'puʔ]

#### ng ja mga

Genetiivin tunnus *ng* ja monikon tunnus *mga* ovat lyhenteitä ja lausutaan *nang* [naŋ] ja *mangá* [mɐ'ŋa].

## Kielinäyte

Ang lahat ng tao'y isinilang na malaya at pantay-pantay sa karangalan at mga karapatan. Sila'y pinagkalooban ng katwiran at budhi at dapat magpalagayan ang isa't isa sa diwa ng pagkakapatiran.

Suomeksi:

Kaikki ihmiset syntyvät vapaina ja tasavertaisina arvoltaan ja oikeuksiltaan. Heille on annettu järki ja omatunto, ja heidän on toimittava toisiaan kohtaan veljeyden hengessä.

(YK:n ihmisoikeuksien yleismaailmallisen julistuksen 1. artikla)

## Lähteet

## Aiheesta muualla

* Tagalog Lang
* Tagalog Sanakirja
* Tagalog Fraasisanakirja
* Tagalog Translation

NäytäAustronesialaiset kielet

* abadi
* abung
* adonara
* alune
* anuta
* atšeh
* ’auhelawa
* badui
* bali
* belait
* bugi
* buru
* cebuano
* chuuk
* etelämarquesas
* fidži
* gao
* havaiji
* hiligaino
* iloko
* indonesia
* jaava
* japi
* kanakanabu
* karoliini
* kiribati
* majeļ‎
* madura
* malagassi
* malaiji
* maori
* minangkabau
* mokerang
* nauru
* palau
* pingelap
* pohjoismarquesas
* rapanui
* samoa
* sunda
* tagalog
* tahiti
* taroko
* tetum
* tikopia
* timor
* tonga
* tšamorro
* tuvalu
* wanukaka
* watubela